کرونا وائرس
منظور بسمل
اے چونیں بیمناکیں وہد ءُ باریگے
چتوریں تْرسناکیں ساہتے سکّیں
وتی رکینگ ءِ رہبند ہمیش اِنت کہ وتا رکّین چہ دومیگ ءَ،
وتارا چہ وتا رکّین
وتا رکّین۔۔!!!
ہمے رَکّ ءُ نہ رکّ ءِ ساہت ءَ چُنت کس باہینتہ،
چُنت ساہ پہرستہ،
ءُ چُنت ماں شاہم ءَ گْواتانی چیکوئیں
کعبتہ اللہ ءُ مسیت بند اَنت
کلیسا کُبل،
چرچ ءُ گُردوارہ پہک بے وانک اَنت
عقیدہ سُتک ءُ پُر بوت اَنت
گُم اِنت باور، شُت ایمان،
حاکاں کپت دْروگیں سُجدہانی سر
پہ کوریں سِتک واہُنداں نہ مَنت ہِچّی
گُشئے شیطان دوزواہگ
گَل ءَ بال اَنت
چیر ءُ اندری سَیل ءُ نِدار ءَ اَنت،
ٹہک ءُ بچکند اَنت،
کلاگ ءُ مسکرا گِرد اَنت،
قرار اَنت، نشتگ اَنت کُنجے
وباہانی، کزاہانی، دَواہانی
حُداساز ءُ حُدابُندیں حُداوند اَنت
طبیب ءُ مَہرم اَنت،
قہریں حُدا بُردہ
جہان ءِ واگ ئِے دستا اَنت
کجام دیما دل اِش لوٹیت ژَپّنت اِش
چگردی انگر اَنت،
آہنگِریں وہد ءِ
مُلوک مَہذب وداریگ اَنت
کہ ہردے گرم بیت آسن
بہ ٹپّنت اِش،
سِلاہ ءُ سنج بے اَرزِش
چہ گوکُرت ءَ بگر تاں ایٹم ءَ
دَزبستگیں مولد
گُدامانی تہا تندانی آماچ اَنت،
اے جنگی نوکیں اَزبابے
چہ دَمباں گِر
چہ مرچیگیں “کرائنٹائن” ءَ بیا
ایوکی ءَ سَیل،
چو تازی ءُ نَرآسک ءَ ات
اے دنیا سوب ءُ سیتّانی پد ءَ انچو،
تَگے ما ءُ تَگے دنیا
تَگ ءُ تاچانی آسر چے؟
بِدار گاماں، مرو دیما،
بہ نند لوگ ءَ،
ترا چے جَلہَتر؟
مان پوش اِتگ تو سرجمیں گیدی
بدار پاداں۔۔!
تنیگا ہچ نہ دیتہ تو
اے تْرمپانی اول ڈاہ اِنت
اے جنگ ءِ بُنپَد اِنت نوکی،
پچیں رُو دیتگ اَنت
بیہار ءُ پاتْراپاں بگند چمّے،
اے چَکّاس جاہیں گیدی ءَ
ترا چکّاسگی اِنت،
راہے ءَ پِرّینگی اَنت بس
اے دُنیا پہ ما مِیراسے
مئے میراس اِنت،
مئے دل ہرچی بلوٹیت
بیت ہما ڈول ءَ۔۔۔!
اگاں گپّے بہ زانئے
کائنات ءَ دانکے ہم پِر نیست
کہ بنیادم اَزاب ءَ اِنت،
چو گوسپند ءُ کساب ءَ اِنت،
نگیگ اِنت، وار ءُ لاچار اِنت
وتی کِرداں گِرفتار اِنت،
دل ءَ کپتگ، مِلور اِنت،
چم ئِے شیکی اَنت۔۔!!!
چیا اے نادْراہ چیر اِنت؟
نہ روچ سہی اِنت
نہ ماہ چیر اِنت،
نہ نود ءُ پُلّ دیم گیر اَنت
نہ مُرگ ءُ دْرچک اَچ وت
سر گسر، دِیر اَنت،
نہ زِر ماہیگاں یل داتگ،
نہ استاراں وتا چہ عرش ءِ پیژگاہ ءَ
چَگل داتگ،
نہ جنگل رستراں اِشتگ،
نہ زَہر اَنت تَہلگ ءُ بُوٹَگ چہ کوہستگ
لج بریں زرّ ءِ سرا کہرے کپت
زرّ چہ دنیا ءَ پَری ءِ پُٹ بوت
زرّ ءِ نْیادیگ کپان اَنت جَہلا
روان اَنت جَہلا،
زرّ ءُ مہر ہردو شُت اَنت،
نَزّ اَتک اَنت،
کاگد ءِ ارزِشت ہلاس،
آدمی زات گُشئے نَزّ اتکگ،
دُوری ے مَنتگ زِریں گْواز نہ بیت
نفسانفسی ے کہ ہچ ساز نہ بیت
اے بدیں جنگ ءِ بِنا
بُن جتیں آسے کہ بلان اِنت مں جہان
نوکیں باندات ءَ مگنداں بات ئے
نوکیں باندات مشینے ترا کنت ءُ کِلّیت
نوکیں باندات بِنا،
کْوہنگیں زیک گُشئے مُرت ماں انسان ءِ تہا
قبر ءُ کسارت لوٹیت